पणजी ः प्रार्थना थळांचेर उत्कृश्ट दर्ज्याचें अन्न (प्रसाद) दितले हाची खात्री करपा खातीर भारतीय अन्न सुरक्षा आनी मानक प्राधिकरणान प्रार्थना थळां खातीर BHOG प्रमाणीकरण (आनंद दिवपी हायजेनीक देवोपहार) गरजेचें केलां अशें अन्न आनी वखदां प्रशासन संचालनालयान कळीत केलां.
 प्रार्थना थळांनी 'प्रसाद' तयार करतना आनी तो भाविकांक दितना अन्न सुरक्षा आनी नितळसाणेक पाळो दिवप तशेंच अन्न हाताळपी मनशांक अन्न सुरक्षा आनी नितळसाणीचें मुळावें प्रशिक्षण दिवप हो प्रमाणीकरणाचो उद्देश आसा.
 'भलायकेक बरें आनी योग्य तें खायात' हे मोहिमे खातिरूय प्रमाणीकरण गरजेचें आसा. प्रार्थना थळांचें येसस्वी ऑडिट केले उपरांत अशें प्रमाणपत्र/प्रमाणीकरण मेळटा. अशें प्रमाणीकरण प्रार्थना थळां सयत राज्याकूय सुरक्षीत अन्न संस्कृती विशीं प्रतिश्ठा मेळोवन दिता.
 प्रसादाची वेवस्था आशिल्ल्या सगल्या प्रार्थना थळांनी BHOG प्रमाणपत्र मेळोवचें असो सल्लो प्राधिकरणान दिला. हे खातीर पयलीं FSSAI नोंदणी प्रमाणपत्र घेवप गरजेचें आसा आनी ते खातीर 30 जुलय 2022 मेरेन फावो ते सोपस्कार पूर्ण करपाची गरज आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 